ODÔVODNENIE

A.	VŠEOBECNÁ ČASŤ

  Platná vyhláška Ministerstva spravodlivosti Slovenskej republiky č. 498/2002 Z. z., ktorou sa ustanovujú podrobnosti o výberovom konaní na obsadenie štátnozamestnaneckých miest na súdoch v súčasnosti nezohľadňuje čiastkové zmeny vykonané v niektorých právnych predpisoch (napr. v zákone č. 312/2001 Z. z.), ako aj prijatie nových právnych predpisov (zákon č. 428/2002 Z. z. ochrane osobných údajov v znení zákona č. 602/2003 Z. z., zákon č. 458/2003 Z. z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov) .

	Navrhovaná novela uvedenej vyhlášky je reakciou na zmeny v právnom poriadku (prijatie nových zákonov, novely doterajších predpisov). Návrh je zároveň snahou o odstránenie niektorých nedostatkov doterajšej právnej úpravy, ktoré sa vyskytli v aplikačnej praxi. 

 Návrh vyhlášky sa predkladá ako iniciatívny materiál Ministerstva spravodlivosti Slovenskej republiky.

 Predkladaný návrh právnej úpravy nemá finančný, ekonomický, environmentálny vplyv, ani vplyv na zamestnanosť a podnikateľské prostredie, preto sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje. 

 Navrhovaná právna úprava je v súlade s Ústavou Slovenskej republiky a zákonom č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.

DOLOŽKA  ZLUČITEĽNOSTI
návrhu právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky

2.	Názov návrhu právneho predpisu:  Vyhláška Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 498/2002 Z. z., ktorou sa ustanovujú podrobnosti o výberovom konaní na obsadenie štátnozamestnaneckých miest na súdoch

3.	Záväzky Slovenskej republiky vo vzťahu k Európskym spoločenstvám a Európskej únii :

a)	návrh vyhlášky svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení, Národného programu pre prijatie acquis communataire, odporúčané v Partnerstve pre vstup, odporúčané v prílohe Prípravy asociovaných krajín strednej a východnej Európy na integrácie do vnútorného trhu Únie (Biela kniha), screeningu, medzi prioritné úlohy vlády Slovenskej republiky, predkladá sa ako iniciatívny materiál,

b)	nevyplývajú zo schválenej negociačnej pozície Slovenskej republiky ku kapitole  č.   5 a č. 24

4.	Problematika návrhu právneho predpisu :
a)	
b)	nie je upravená v práve Európskych spoločenstiev,
c)	
d)	nie je upravená v práve Európskej únie,

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie :

Vzhľadom na vnútroštátny charakter upravovanej problematiky je posudzovanie súladu návrhu vyhlášky s právom Európskych spoločenstiev a Európskej únie bezpredmetné.

6.	Gestor  (spolupracujúce rezorty) : 

Ministerstvo spravodlivosti Slovenskej republiky

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie :

Pri vypracúvaní návrhu zákona nebola účasť experta . 

B. OSOBITNÁ ČASŤ
Čl. I
k úvodnej vete:  
Zákonom č. 551/2003 Z. z., ktorým sa mení a dopĺňa zákon č. 312/2001 Z.z.     o štánej službe a o zmene a doplnení niektorých zákonov v znení neskorších predpisov a o zmene a doplnení niektorých zákonov  bolo zmenené celé ustanovenie   § 15 zákona č. 312/2001 Z. z.. Z uvedeného dôvodu navrhujeme v úvodnej vete slová „podľa § 15 ods. 11“ nahradiť slovami „podľa § 15 ods. 15“. 

k bodu 1:  
V súvislosti s prijatím zákona č. 458/2003 Z. z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov je potrebné upraviť podrobnosti o výberovom konaní aj na Špeciálnom súde.

k bodu 2:
Ide tu len o legislatívno-technickú úpravu.

k bodu 3:
Ide tu len o legislatívno-technickú úpravu.

k bodu 4:
Dôvodom na zmenu právnej úpravy ustanovenia § 2 ods. 3 vyhlášky Ministerstva spravodlivosti Slovenskej republiky č. 498/2002 Z. z., ktorou sa ustanovujú podrobnosti o výberovom konaní na obsadenie štátnozamestnaneckých miest na súdoch (ďalej len „vyhláška“) bolo prijatie zákona č. 428/2002 Z. z. o ochrane osobných údajov v znení zákona č. 602/2003 Z. z., ako aj nevyhnutnosť legislatívno-technickej úpravy tohto ustanovenia.

k bodu 5:
Ide tu len o legislatívno-technickú úpravu.

k bodu 6:
Dôvodom právnej úpravy ustanovenia § 3 ods. 2 vyhlášky bola skutočnosť, že toto ustanovenie nešpecifikuje, akou formou služobný úrad pozve uchádzača na výberové konanie (písomná pozvánka, v ktorej je uvedené miesto, čas a spôsob uskutočnenia výberového konania). 

k bodu 7:
Ide tu len o legislatívno-technickú úpravu.

k bodu 8:
Súčasné ustanovenie § 5 ods. 1 vyhlášky nezohľadňuje všetky možné alternatívy (formy) uskutočnenia výberového konania. Z uvedeného dôvodu bolo toto ustanovenie doplnené a technicky pozmenené tak, ako je uvedené v návrhu vyhlášky.

k bodu 9:
Z dôvodu nedostatočnej právnej úpravy priebehu výberového konania (hlavne čo sa týka zostavenia poradia uchádzačov a oznámenia o výsledku výberového konania) bolo nevyhnutne potrebné podrobnejšie upraviť doterajšie ustanovenie § 6 vyhlášky tak, ako je uvedené v návrhu vyhlášky.  

k bodu 10:
Dôvodom právnej úpravy doterajšieho ustanovenia § 7 vyhlášky bola skutočnosť, že ustanovenie nedefinovalo, aké podmienky musia byť splnené, aby výberové konanie bolo neúspešné.

K Čl. II

Navrhuje sa účinnosť vyhlášky.